
החלטה בדבר חידוש הדיון בוועדה בהצעת חוק הרבנות הראשית לישראל (תיקון), התשס"ד-2004 – על פי סעיף 124 לתקנון הכנסת


היו"ר מיכאל איתן:

אני פותח את הישיבה. העניין שאנו דנים בו כרגע הוא לפי סעיף 124 לתקנון: החלטת הוועדה בעניין חוק הרבנות – הגדרה של רב אזורי ורב שכונה. 

סגן שר במשרד ראש הממשלה יצחק לוי:
	
רב יישוב.

היו"ר מיכאל איתן:

נכון. התקבלה בקשה לערוך רוויזיה לנוסח שהוועדה גיבשה.

אברהם בורג:
	
מי ביקש?

סגן שר במשרד ראש הממשלה יצחק לוי:

אני.

היו"ר מיכאל איתן:

באופן כללי התייחסנו לכל החקיקה כאל חקיקה שבאה מתוך הסכמה רחבה למדי, הייתי אומר, לשנות דברים במדינת ישראל – שינויים די משמעותיים, קרי ביטול משרד הדתות. היו כאלה שחשבו שזה היה צעד שלא היה צריך להיעשות אבל השלימו אתו; היו כאלה שחשבו שהיה צריך לעשות צעד גדול יותר והשלימו עם מה שנעשה. אבל הייתה אווירה של הסכמה, הפור נפל, וכולם התכנסו להסכמות. לכן, על פי אותה גישה, מאחר שיש הסכמה גם לעניין הזה, כך אני מבין, 

אופיר פינס-פז:

	על מה?

היו"ר מיכאל איתן:

שינוי נוסח כלשהו בהגדרה של רב יישוב ורב אזורי. לפיכך אני מבקש, על פי סעיף 124, לקבל החלטה.

אופיר פינס-פז:

	אני איחרתי, מה השינוי?

אברהם בורג:

	לא חשוב, אתה נגד.


אופיר פינס-פז:

	זה חשוב. 

סיגל קוגוט:

	יהיה דיון לגופו של עניין. 

היו"ר מיכאל איתן:

זה מה שאני מנסה לומר לחבר הכנסת פינס. כרגע נידון רק עניין המשיכה. חבר הכנסת פינס, אני מבין שחשוב לך לדעת מהו העניין לגופו, כדי שתדע אם אתה בעד משיכתו או לא; אבל חבל לקיים דיון כפול. אם כן  אני מבקש מסגן השר להציג את הנושא, ולא יהיה דיון עכשיו – הוא יהיה לגופו של עניין. אם נאשר, ניכנס לקטגוריה של סעיף 124(ב) שאומר: "החליטה הוועדה לעשות כן יודיע יו"ר הכנסת על כך בכנסת והקריאה השנייה תידחה עד שהצעת החוק תוחזר ותונח על שולחן הכנסת".

אברהם בורג:

	מה מעמדו של החוק היום? 

סיגל קוגוט:

הוא מונח לקריאה שנייה ושלישית. 

אברהם בורג:

הדיון בוועדה נגמר?

סיגל קוגוט:

	כן. החוק הונח. 

היו"ר מיכאל איתן:

אקריא את הסעיף: "הוועדה הנוגעת בדבר רשאית לחדש דיוניה בהצעת החוק גם לאחר שהונחה על שולחן הכנסת, וכל עוד לא התחילה הקריאה השנייה". 

אופיר פינס-פז:

	במה מדובר?

סגן שר במשרד ראש הממשלה יצחק לוי:

אני מבקש שינוי רק בהגדרות, בסעיף 1. 

אברהם רביץ:

	אבל העניין חוזר אלינו. 

היו"ר מיכאל איתן:

כן, אבל חבר הכנסת פינס רוצה לדעת במה מדובר, ולפי זה הוא יחליט אם הוא תומך או לא. 

סגן שר במשרד ראש הממשלה יצחק לוי:

	קודם כול אני מבקש להודיע שאני לא מציע לחזור מההרחבה של רב יישוב. אמרו שהעניין הזה מהותי, ואני לא מציע לחזור ממנו. העובדה שהוועדה החליטה שרב יישוב הוא לא רק של מושב אלא גם של קיבוץ, יישוב אחר –  מזה אני לא מציע לחזור. 

סיגל קוגוט:

	אז הבעיה היא רק רב שכונה?

סגן שר במשרד ראש הממשלה יצחק לוי:

לא, הבעיה היא רב אזורי, רב יישוב ורב שכונה. אני מבקש למחוק את המילים "או שמינה השר אם אין מועצה דתית אזורית באותה מועצה אזורית" ולהשאיר את הגדרה כפי שהיא היום. להשאיר ברב יישוב את ההרחבה. 

אופיר פינס-פז:

	לא הבנתי. אנחנו לא רוצים לקיים דיון אלא רק להבין. 

נסים זאב:

	גם אני לא הבנתי. 

סגן שר במשרד ראש הממשלה יצחק לוי:

	יש שני עניינים: קודם כול, שרב יישוב לא יהיה רק רב מושב אלא גם רב קיבוץ או רב יישוב אחר. את זה אנחנו משאירים. אני מבקש לא לשנות את זה. בשלוש הקטגוריות מדובר במצב שאין מועצה דתית. כתוב כאן "שמינה השר אם אין מועצה דתית אזורית באותה מועצה אזורית". אבל כתוב "שמינה השר"; בשלושתם אנחנו מבקשים להשאיר את המצב כמו שהוא קיים היום בחוק. 

אופיר פינס-פז:

	 מה קיים היום בחוק?

סגן שר במשרד ראש הממשלה יצחק לוי:

	הבעיה היא העניין הזה, שהשר ממנה אם אין מועצה דתית. 

תמי סלע:

היום בסעיף עצמו, שעוסק באסיפה הבוחרת, יש הגדרה של רב אזורי ורב שכונה. ויש שם האלמנט של אישור השר. לא כתובים כל האלמנטים האחרים. מה שקיים במפורש הוא "אישור השר". נצטרך לשנות זאת גם שם, בכל מקרה, כי במקום "שר הדתות" יש לכתוב "השר". אבל בנוגע להגדרות כפי שהן מופיעות עכשיו, שהוצאנו אותן מתוך הסעיף ההוא לסעיף הראשון של החוק והרחבנו אותן על עוד מצבים – הכוונה לחזור מזה. 

אברהם רביץ:

מה יקרה מבחינת מעמדו של השר לבחירת הרב?


סגן שר במשרד ראש הממשלה יצחק לוי:

	אני רוצה לומר עוד משהו: להבנתי מדובר בתיקון טכני בלבד, אם משאירים את הנושא המהותי שרב המושב נשאר רחב. היו חברי כנסת וגם רבנים ראשיים שביקשו שלא לקבל את הסעיף כמות שהוא בהגדרה הזאת. הם העדיפו להשאיר זאת כך. 

אברהם רביץ:

	ומה יהיה המצב?

סגן שר במשרד ראש הממשלה יצחק לוי:

וצריך בקשה נוספת: במקום "שר הדתות" ייכתב "השר". 

סיגל קוגוט:

המצב יהיה דומה, אך רמת ההבלטה של ההגדרה תהיה שונה. המצב יהיה דומה. 

אברהם רביץ:

	אני רוצה לחדד ולשאול שאלה.

נסים זאב:

	לא הבנתי, ולא תהיה הצבעה עד שלא אבין, גם אם זה ייקח עוד שעה. 

היו"ר מיכאל איתן:

זה נדמה לך. אשלח אותך עם סגן השר, כי אנחנו מקיימים עוד ישיבה. 

אופיר פינס-פז:

היושב-ראש קובע אם אתה לא מבין. 

נסים זאב:

	בכל הכבוד, יש בעיה בהבנת הנקרא.

סגן שר במשרד ראש הממשלה יצחק לוי:

	חבר הכנסת נסים זאב, אני מבקש שתתרכז. 

היו"ר מיכאל איתן:

עוד לא ראיתי שהוא לא מבין כשהוא אומר שהוא לא מבין. לצערי הרב הוא מבין יותר מדי טוב. כשהוא אומר שהוא מבין – אולי לפעמים הוא לא מבין. כשהוא אומר שהוא לא מבין – הוא מבין בטוח. 

סגן שר במשרד ראש הממשלה יצחק לוי:

	אנחנו דנים במקומות שאין בהם מועצה דתית. אם יש מועצה דתית, אין בעיה, היא הקובעת. היום, אם אין מועצה דתית, בתוך ההגדרה בחוק מובלע שהאחראי למינוי רבנים הוא השר.

סיגל קוגוט:

זה רק בנוגע לרב אזורי ורב שכונה, לא בנוגע לרב יישוב. 

סגן שר במשרד ראש הממשלה יצחק לוי:

	נכון. נדרש שם אישור השר. בנוסח כאן יש הדגשה והבלטה גדולות בהרבה לסמכות השר, כי שם כתוב "אישור השר" וכאן כתוב "מינה השר". קיבלנו על כך הערות. 

נסים זאב:

	מי ממנה כשאין מועצה דתית? הוא מתמנה מעצמו?

סגן שר במשרד ראש הממשלה יצחק לוי:

	קודם כול אני מסביר מה אנחנו רוצים כאן. אנחנו לא רוצים לשנות את מה שהיה בחוק הקיים בנושא הזה. אני רוצה להזכיר לכולם: החוק בא לנוכח השינויים שהיו. לא הייתה בקשה, לא של הרבנות ולא של הממשלה, לשנות. 

סיגל קוגוט:

	אנחנו התנדבנו. 

סגן שר במשרד ראש הממשלה יצחק לוי:

	ואני מבקש מהוועדה לחזור בה מהתנדבותה ולהשאיר את ההגדרות כמו שהיו. הרי לא עוררו זאת קודם. 

היו"ר מיכאל איתן:

רבותי, אני מקיים הצבעה על החזרת החוק לוועדה: 5 בעד. אין מתנגדים. נמנע אחד – חבר הכנסת פינס. הוחלט ללא התנגדות, בהימנעות אחת. תודה רבה. 

דורית ואג:

צריך להודיע במליאה שהצעת החוק מוחזרת. אחר כך צריך לקבוע מועד. 

סיגל קוגוט:

	בעניין הדיינים אפשר להצביע היום.

אברהם בורג:

	זה על סדר היום?

דורית ואג:

כן, שני החוקים על סדר היום של המליאה. 

אברהם בורג:

	הכוונה להצביע עליהם למעלה?


סגן שר במשרד ראש הממשלה יצחק לוי:

	אני מבקש מהוועדה: מאחר ששני החוקים נמצאים על סדר היום, האם הוועדה תסכים לדון בנושא בישיבה קצרה היום בצהריים או אחר הצהריים? 

היו"ר מיכאל איתן:

אני מוכן.

סגן שר במשרד ראש הממשלה יצחק לוי:

	כך נספיק להצביע היום על שני החוקים. 

נסים זאב:

	אני לא יכול. 

ניסן סלומינסקי:

	שלח מישהו במקומך. חבל סתם לא להעביר את זה.

דורית ואג:

מחר זה בעייתי. 

סיגל קוגוט:

	אבל צריך להודיע קודם כול במליאה, צריך להודיע מייד בהתחלה. 

היו"ר מיכאל איתן:

היום בארבע.

דורית ואג:

צריך להודיע במליאה קודם. אחר כך צריך אישור לשבת. יש היום הצעת אי-אמון. 

נסים זאב:

	אדוני היושב-ראש, מבחינה טכנית אפשר לפתוח את כל הדיון, כי כל הנושא חוזר לוועדה. 

דורית ואג:

זה נכון. 

סגן שר במשרד ראש הממשלה יצחק לוי:
	
אבל לא זאת הכוונה. הכוונה לתקן רק את העניין הזה. 

היו"ר מיכאל איתן:

רבותי, תודה רבה. 

הישיבה ננעלה בשעה 11:00. 






